Hos Peugeot i Aalborg har der i dag været travlt på pladeværkstedet, og inden længe får de ansatte endnu flere biler ind til reparation. Regeringens vækstplan forhøjer nemlig totalskadegrænsen fra 65 procent til 75 procent af en bils værdi. Og dét sender tusindvis af færdselsskadede biler en tur til mekanikeren frem for til skrotning. -Det er vi utrolig glade for. Vi forventer faktisk, at det vil give to til tre ekstra skader om ugen, der skal laves frem for tidligere, hvor bilerne blev skrottet. Og dermed skal vi ansætte fire til fem medarbejdere mere, siger Carsten Bonderup, der er direktør hos Peugeot Aalborg Erik Maibom. Hos Brdr. Hosbond i Hjørring forventer direktør Jan Bæk 60 reparationer ekstra om året og dermed ansættelse af fem nye medarbejdere: -Jeg blev utrolig glad, da jeg hørte, at grænsen hæves. For det vil skabe endnu mere travlhed og arbejdspladser på værkstedet, på pladen og hos maleren, siger direktør Jan Bæk. Autobranchen har flere gange udtrykt utilfredshed med grænsen for en totalskade, og at forsikringsselskaberne har været for hurtige til at skrotte en bil efter en skade i stedet for at reparere den. På landsplan forventer Håndværksrådet, der er erhvervsorganisation for 2000 virksomheder i autobranchen, at den højere grænse skaber op imod 1000 arbejdspladser.
Nordjyske autoværksteder glæder sig over, at regeringen nu hæver grænsen for, hvornår en bil skal skrottes. Det giver ekstra biler på værkstedet.